वहीं पुलिस विकास खांडेकर के समर्थन में उठने वाली हर आवाज को दबा देना चाहती थी। उन दिनों दाऊपारा जहां विकास रहते हैं, को पुलिस ने चारों तरफ से करीब एक महीना तक घेरे रखा था। शहर में भी नाकेबंदी कर दी गयी थी। पुलिस सतनामी पंथ से संबंध रखने वालों को शहर में घुसने नहीं देती थी। उनकी पहचान के लिए उसने सतनामी समाज के कुछ लोगों की मदद ली थी। जैसे ही उन्हें किसी सतनामी समाज के व्यक्ति के बारे में पता चलता, उसका चालान काट दिया जाता और जेल भेजने की धमकी दी जाती थी। इतना ही नहीं जब विकास के समर्थन में राजनीतिक दलों के लोग (भाजपा को छोड़कर) जुटे तब पुलिस ने उनपर भी दबाव बनाया कि वे सतनामी समाज के लोगों को शांत करने में प्रशासन की सहायता करें। लेकिन इन सबके बावजूद करीब एक महीने तक पूरे शहर में सतनामी समाज के लोग डटे रहे और विकास की रिहाई की मांग को लेकर आंदोलन करते रहे।